**Mesélj, mesélj Nagyanyó!...**

Tavaszt lestem, madarat vártam

nagy-messziről üzenettel.

Avarban jártam, kicsit fáztam,

mert hideg volt és hullt a hó:

-mesélj, mesélj Nagyanyó!...

Milyen voltam: víg, szomorú?

s a völgyi táj – e bús nyomorú

milyen fényben ázott?!

Vagy akkor is így hullt a hó?

Mesélj, mesélj nagyanyó.

Sírtam-e, vagy kacagtam-e

szebb volt –e a tavasz-álom

s a bomló piros almafákon

szebben szólt a cinke?!

Mesélj, mesélj nagyanyó!

Huszonhárom tavaszt értem,

sárkányoktól sokat féltem

Anyám szemét csókolgattam

(hej! jobb asszony nincs Őnála!)

éjjel-nappal kezét fogtam

s néztem áhítattal rája…

Mond csak, mond csak Nagyanyó!

Ugye jó kis gyerek voltam?!

Kérdezd meg a pillangókat

utánunk én nem loholtam,

tanyáztam a kertek alján

rétek, erdők jól ismertek:

szerettek a rózsás kertek…

Hej! Nagyanyó régen volt már,

nem is igaz, mese csak tán,

hogy egyszer egy kicsi házban

tavasz felé hajnaltájban

elindult egy kicsiny élet!...

Tavaszt lestem, madarat vártam,

nagy-messziről üzenettel.

Avarban jártam, kicsit fáztam,

mert hideg volt és hullt a hó:

hej! nem mesél már Nagyanyó…

Vén legény lettem, komisz a gúnyám

fáj a lelkem, nehéz a puskám

s tarisznyámban az éveimmel

ballagok az idők útján:

csendben, csendben, csendesen…

**Tavaszi vizek éneke**

Hajrá! Szökelljünk, örüljünk!

Mienk:

A hajnal pirosló,

Mosolygó

Szűzi, tiszta csókja,

Partjaink virága,

Mezők harmat álma.

Világ templomának,

Égi kupolának:

Millió csillára

Üde, szép estéken,

Az égi mezsgyéken

Sugárzó fényárja.

Fehérlő havasok,

Üde leányarcok

Álmodó mosolya,

Erdőknek smaragdja:

Vénülő világnak

Örökifjú vágya.

Tüzekkel lobogó,

Kacagásban tobzó:

Szép fiatalsága!...

**Örök Magyarország…**

Most sikoltani kéne és jaj, nem tudok.

Komor sziklák között sűrű ködben futok.

Ím szívemre szakadt tűz, rettenet, halál

Duna-Tisza táján népem csak jajt kaszál.

Most sikoltani kéne és jaj nem tudok,

megölt szívek között, sűrű ködben futok.

Gyermekkori rétről talpig vérben jöttem…

Felvidéki folyói, zokognak mögöttem

szép zágoni hegyen vörös lett a csillag,

sötét van s lelkemben meghalt minden illat.

Most sikoltani kéne és jaj, nem tudok,

idegen országban, sűrű ködben futok.

Hazám, drága Földem, Tőled menekülök,

jaj, az elől futok, akiért hevülök,

akiért életem adnám minden percben,

Neved hajtogatom, örökös keservben…

Most sikoltani kéne s jaj, nem tudok,

hazámmal szívében sűrű ködben futok…

Hazám, szülőföldem, Te hűséges, drága,

vallok most Tenéked én elesett, árva…

Ó mily gyötrelem… ölelnélek sírva

s futnom kell Anyámtól, s nincs szívemnek írja.

Most sikoltani kéne és jaj, nem tudok,

Haldokló anyámmal sűrű ködben futok.

Hazám, szólok Hozzád minden áldott este…

Megtöretett néped holtra váló teste,

könnyes, síró lelke vélem jött az útra,

halálos hűséggel, tengereken túlra –

Földem, kicsi Hazám, elbúcsúzom immár,

de Isten akarná és Te újra hívnál,

visszafutnék Hozzád a legmesszebb útról.

Óceánokon át, tengereken túlról,

feldobogó szívvel futnék vissza Hozzád,

könnyben füröszteném véres, szegény orcád,

sírva sikoltanék, porba csúsznék, Hozzád:

drága Édesanyám, örök Magyarország.